BúVest ítrekar styrki til áburðarkaupa úr Bjargráðasjóði Í nýjasta fréttabréfi Búnaðarsamtaka Vesturlands er meðal annars greint frá nýjum lögum um Bjargráðasjóð , sem tóku gildi í apríl síðastliðnum . Í bráðabirgðaákvæði með lögunum segir að stjórn sjóðsins sé á árinu 2009 heimilt að ráðstafa fjármunum úr almennri deild sjóðsins til að draga úr hættu á uppskerubresti sem gæti leitt af sér óæskilegan samdrátt í búvöruframleiðslu . Þessir fjármunir eru nýttir til að styrkja bændur til áburðarkaupa . Umsóknarfrestur er til 30. desember 2009 . Nánar um umsóknir : Leggja þarf fram reikninga vegna áburðar sem sannarlega er keyptur og notaður á vaxtarárinu 2009 ( til og með 10. ágúst 2009 ) . Hafi bóndi keypt áburð eftir 10. ágúst 2008 til notkunar á árinu 2009 má þó leggja þann reikning til grundvallar sé skilyrðum að öðru leyti fullnægt . Til greina koma reikningar vegna innflutts tún - og akuráburðar sem inniheldur að lágmarki 11% N. Varðandi gróðurhúsaáburð og fljótandi áburð er miðað við að N , P , og K gildi blöndu eða eingildra tegunda samanlagt sé í samræmi við þarfir , að lágmarki 7% N í því samhengi fyrir gróðurhúsaplöntur en 11% fyrir aðrar plöntur til matvæla - eða fóðurframleiðslu . Skilyrði er að umsækjandi standi fyrir búrekstri á lögbýli og greiði búnaðargjald . Umsækjendur skulu skila umsókn ásamt framlögðum reikningum til leiðbeiningamiðstöðvar síns búnaðarsambands . Héraðsráðunautur mun gera úttekt á reikningunum , þ.m.t. kanna réttmæti þeirra og hvort um eðlilega notkun er að ræða miðað við aðstæður . Umsóknareyðublað er hægt að nálgast á www.bondi.is